**ОБЛАСТНА ДИРЕКЦИЯ „ЗЕМЕДЕЛИЕ“, ГРАД ДОБРИЧ**

* **Разположение:** Областна дирекция „Земеделие“, град Добрич се намира в Област Добрич, град Добрич.
* **Административен център** на областта е град Добрич.
* **Площ на областта** - 4 719 кв. км. (4,24 % от територията на Република България)
* обработваема площ - 340 000 ха (7,1 % от използваната земеделска земя в България)
* горски територии - 57 944,1 ха (12,3 % от горските територии в България)
* водни площи - 1 348,4 ха (0,29 % от водните площи в България)
* **Население:** **91 030 жители, с което административен център Добрич е на 9-то място в страната**
* Областта се състои от 8 общини с 215 населени места от които 6 са градовете и 209 села.

**Област Добрич** е разположена в Североизточна България и заемаща по-голямата част от Южна Добруджа.

Територията на Област Добрич 4 719 кв. км. (4,24 % от площта на Република България) и е по площ на 8-мо място, по големина в страната, като е най-голяма в Североизточния регион.

**Земеделие:** В Област Добрич обработваемите земи възлизат на около 3 400 000 дка. Областта е основен по площ и важност зърнопроизводителен район за страната, като концентрацията е върху производството на пшеница, слънчоглед, царевица, рапица и ечемик. Освен петте основни култури, в областта се отглеждат и много други, но те не заемат особено място в общия обем на произвежданата от растениевъдството продукция. Сериозен интерес се наблюдава към лавандулата.

За 2020 г. в Област Добрич са засети 1 300 520 дка пшеница, 190156 дка ечемик, и 189 446 дка маслодайна рапица, маслодаен слънчоглед 717 088 дка, лавандула – 72 239 дка, лозя - 9111 дка.

На територията на Област Добрич има 8 общини, които се обслужват от 7 бр. Общински служби по земеделие. ОСЗ Добричка обслужва две общини – Община град Добрич и Община Добричка.

Областта обхваща 215 бр. населени места с 214 броя землища , в които общата обработваема площ е в размер на 343 877 ха.

Земеделските земи от държавният поземлен фонд – частна държавна собственост на МЗХГ в Област Добрич са 187 569,467 дка., разпределени в осемте общини.

Приоритетни сектори в областта:

**Селско стопанство.** Регионът е един от крупните производители на селскостопанска продукция в страната. Делът на обработваемата земя в земеделските територии е най-висок спрямо останалите области в страната.

      **Промишленост.** В Област Добрич хранително-вкусовата промишленост заема 48% от промишленото производство. Добре развит отрасъл е производството на хляб и хлебни изделия. Произвеждат се над 35% от макаронените изделия в страната. Маслодобивна промишленост е с капацитет 200 тона дневно.

Преработката на мляко в областта в момента се осъществява от 20 различни по капацитетни възможности фирми, разпределени неравномерно из осемте общини. Произвеждат се сирене, кашкавал, кисело мляко, млечно масло, сухо мляко и сладолед.

В област Добрич е добре развита месодобивната промишленост. Тук се намира най-голямата птицекланица, най-голямото предприятие в страната за производство на яйца, както и най-големият свинекомплекс в страната. Добре е застъпен пчеларският сектор.

**Туризъм.** Областта разполага с много добри природни туристически ресурси, които са максимално съхранени в естествения си вид. Наличието на множество минерални извори и лечебна кал благоприятства за развитието на целогодишния туризъм.

Предлагането на морския ваканционен туризъм в област Добрич е с подчертана сезонност в предлагането на туристическите услуги и другите съпътстващи го дейности.

История и ръководство:

Първата самостоятелна структура на Министерство на земеделието и горите, която е създадена във връзка със ЗСПЗЗ и ППЗСПЗЗ е Регионална служба „Земя и земеползване” към Управление „Земя и земеползване“ на МЗХП през 1991 г. Съставът за Добрич е бил от четирима души, като ръководител е бил инж. Костадин Батанов до 01.03.1998 г.

През 1995 г. в МЗХП се структурира ГУ „Земя и поземлена собственост“ и съответно към нея се организират и Регионалните служби „Земя и поземлена собственост“.

За периода от м.03 до м.07 на 1998 г. службата се ръководи от инж. Софка Баева.

През м.07.1998 г. в МЗГАР се структурира ГУ “Поземлена реформа“ и съответно към нея се организират и Регионалните служби „Поземлена реформа“.

За периода от м.11.1998 г. до 17.01.2000 г. ръководител на службата е Здравко Иванов, като съставът за Добрич е бил от четирима души.

В годините след всички тези трансформации на структури на МЗХГ се стига до създаването на Областните дирекции „Земеделие и гори” на 17.01. 2000 г. Съставът на ОД “ЗГ“ Добрич е бил от 12 души. На по-късен етап в състава на ОД “ЗГ“ са включени и бившите Поземлени комисии като Общински служби по земеделие.

Хронологичната история на ръководството й е, както следва:

|  |  |  |
| --- | --- | --- |
| **Период** | **Ръководител** | **Министър** |
| 17.01.2000 – 31.12.2002  | Здравко Иванов - директор | Венцислав ВърбановМехмед Дикме |
| 14.01.2002 – 06.12.2005 | Мегдат Адем – директор  | Мехмед ДикмеНихат Кабил |
| 07.12.2005 – 01.07.2006 | инж. Десислава Иванова – ИД директор | Нихат Кабил |
| 21.07.2006 – 24.01.2009 | Добри Драгнев – директор  | Нихат КабилВалери Цветанов |
| 26.01.2009 – 27.07.2009 | Янка Димитрова – ИД директор  | Валери Цветанов |
| 14.09.2009 – 12.11.2009 | Радой Радоев – ИД директор | Д-р Мирослав Найденов |
| 13.11.2009 – 03.09.2013 | Стелиян Митев – директор  | Д-р Мирослав НайденовИван СтанковПроф. Димитър Греков |
| 12.09.2013 – 04.12.2014 | Зия Халил – директор  | Проф. Димитър ГрековВасил ГрудевДесислава Танева |
| 05.12.2014 – 06.10.2017 | Тодорка Макарова-Кирчева – директор  | Десислава ТаневаПроф. д-р Христо БозуковРумен Порожанов |
| 06.10.2017 г. до сега  | инж. Десислава Иванова – директор  | Румен Порожанов Десислава Танева |

**Структура:** Численият състав на ОДЗ-Добрич, съгласно Устройствения правилник на областните дирекции „Земеделие”, към 31.12.2019 г. е от 76 броя служители по щат, от които 24 щатни бройки са за „Областна дирекция земеделие“, град Добрич и 52 за седемте общинските служби.

**За дирекцията:**

В началото на поземлените реформи със ЗСПЗЗ и ППЗСПЗЗ Област Добрич е пилотна във старта на изготвянето и приемането на картите на възстановената собственост. Първите решения за възстановена земеделска земя са връчени на собственици в землището на град Добрич. Голям е приносът на тогавашната структура, която осъществява заявяването и възстановяването на земеделските земи от ДПФ и координира дейността на поземлените комисии.

В областта приоритетно са проведени процедурите по възлагане, изработване и приемане на планове за парцелиране на стопанските дворове на бившите организации по §12 от ПЗР на ЗСПЗЗ в периода 1992 г. – 1995 г.

Първо за територията на страната в областта са стартирани и процесите по обезщетяването на собствениците с ПКБ.

Въпреки малкото горски територии в обл. Добрич тук е осъществено и първото за страната връчване на решенията за възстановена собственост върху гори, след съвместяването на КВС с картите на горските територии.

В тази връзка в обл. Добрич е стартиран и един от пилотните проекти по създаване на кадастрални карти на населените места и на земеделските площи за територията на общ. Балчик, влезли в режим на поддръжка от АГКК през 2003 г.

В обл. Добрич за землището на с. Абрит, общ. Крушари бе изработен и един от пилотните проекти за комасация на земеделските земи през 2004 г. , но проектът така и не се финализира както и Законът за комасация на земеделските земи остана само на проектно ниво.

Поради наличието на голямо количество земеделски земи и стопански дворове собственост на ДПФ-МЗХГ, стопанисването, управлението и разпореждането с тези имоти е един от основните приоритети на ОД ”Земеделие” Добрич.

Немаловажен приоритет е и подобряване качеството на административните услуги и намаляване на сроковете за предоставянето им в сферите на дейности, осъществявани от ОД ”Земеделие”. Като брой по данни на регистъра на Наредба № 3/1999 г. земеделските стопани са около 4150, но това се дължи на факта, че големи количества обработваеми земи са съсредоточени в обхвата на дейност на малко на брой големи стопанства.